Danfoss, Haldor Topsøe, Jysk, Bestseller, Foss og Linak. De er nogle af de familieejede virksomheder, der har startet en omfattende lobbyindsats, som nu kan have været med til at sikre Danmarks rigeste familier endnu flere penge. Det skriver Politiken.

Lobbyarbejdet blev for alvor stablet på benene omkring 2012, hvor 13 af Danmarks største familieejede virksomheder lavede gruppen Vækst i Generationer.

I spidsen af netværket stod blandt andre Peter Foss, der er bestyrelsesformand i Foss A/S og bestyrelsesformand i Danfoss, Jørgen Mads Clausen. Også Jakob Haldor Topsøe fra familievirksomheden Haldor Topsøe var en central figur i netværket.

Deres mål var klart fra start. De ville have en lavere arveafgift, så familievirksomhederne kan beholde flere penge selv, når de giver stafetten videre til nye generationer.

Og i sidste uge vedtog regeringen med støtte fra Dansk Folkeparti så en lov, som gradvist sænker arveafgiften for de store familieejede virksomheder fra 15 til fem procent. Det vil koste staten 1,7 milliarder kroner i 2018-19 og 1 milliard kroner om året fra 2020 og frem, skriver Politiken.

Ufine metoder

Gruppen Vækst i Generationer hyrede public affairs-bureauet Operate til at stå for deres strategi- og kommunikationsplan, og de talte hurtigt deres sag for de blå partier, skriver Politiken.

Men ikke alle politikere og embedsmænd havde gode oplevelser med netværket.

I dag beskylder blandt andre den tidligere socialdemokratiske skatteminister Benny Engelbrecht de store virksomheders netværk for at have været alt for kreative med tal og fakta.

- Jeg husker et møde, hvor netværket kom ind og præsenterede deres synspunkter. Jeg spurgte ind til deres argumenter, men det endte med, at nogle af mine embedsfolk var skumhamrende rasende, fordi netværket sad og løj om de fakta, som de lagde frem. Det var helt uhørt. Det var en lobbyisme, som i min optik var temmelig grænseoverskridende, siger Benny Engelbrecht, der i dag er finansordfører for Socialdemokratiet, til Politiken.

Han mener, at netværket spredte historier om tab af arbejdspladser i titusindvis uden at have belæg for det.

Foss-boss: Netværket talte sandt

Benny Engelbrecht (S) fortæller også til avisen, at netværket fejlagtigt hævdede, at 40 procent af en virksomheds egenkapital bliver drænet ved et generationsskifte i familien. Men Peter Foss, der er bestyrelsesformand i Foss A/S, er helt uenig i kritikken.

Han skriver i et skriftligt citat til Politiken, at det er helt korrekt, at virksomheder får drænet deres egenkapital med 40 procent ved et generationsskifte, fordi en virksomhed også skal betale udbytteskat.

Skatteminister Karsten Lauritzen (V) er ikke bekendt med forskning, der entydigt fastslår, at det gavner væksten at lette arveskat for familieejede virksomheder. Men derfor er det stadig det rigtige valg årligt at bruge en milliard kroner på sænkelsen, pointerer han.

- Hvis de her virksomheder ikke skal dø, fusionere eller blive opkøbt – og blive på danske hænder – så har jeg svært ved at se, at man kan bruge de her penge mere fornuftigt, siger han til Politiken.